ДЕЛЕГИРАН РЕГЛАМЕНТ (ЕС) 2021/2065 НА КОМИСИЯТА

от 25 август 2021 година

за установяване на план за премахване на изхвърлянето на улов на калкан в Черно море

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (1), и по-специално член 15, параграф 6 от него,

като има предвид, че:

(1) В Регламент (ЕС) № 1380/2013 е заложена целта за постепенното премахване на изхвърлянето на улов при всички риболовни дейности в Съюза, като се въведе задължение за разтоварване.

(2) Конкретно за Черно море в член 15 от Регламент (ЕС) № 1380/2013 се установява задължението за разтоварване на целия улов на видовете, спрямо които се прилагат ограничения на улова. В съответствие с член 15, параграф 1, буква г) от Регламент (ЕС) № 1380/2013 задължението за разтоварване следва да се прилага най-късно от 1 януари 2017 г. по отношение на видовете, които са определящи за съответните риболовни дейности. Към тези видове спада и калканът.

(3) На 20 октомври 2016 г. Комисията прие Делегиран регламент (ЕС) 2017/87 (2) за установяване на план за премахване на изхвърлянето на улов на калкан в Черно море, в който беше предвидено изключение въз основа на способността за оцеляване по отношение на калкан, уловен със закотвени дънни хрилни мрежи. Той се прилагаше от 1 януари 2017 г. до 31 декември 2019 г.

(4) България и Румъния имат пряк управленски интерес по отношение на риболова на калкан в Черно море. На 12 февруари 2021 г. посочените държави членки представиха на Комисията съвместна препоръка с искане за подновяване на плана за премахване на изхвърлянето на улов и на изключението въз основа на способността за оцеляване по отношение на калкана, уловен със закотвени дънни хрилни мрежи в Черно море. На 15 юли 2021 г. тези държави членки представиха актуализирана съвместна препоръка. Във връзка с високия процент на оцеляване на въпросния вид бяха получени становища от съответните научни органи.

(5) Научният, технически и икономически комитет по рибарство (3) (НТИКР) извърши оценка на представената актуализирана съвместна препоръка и отбеляза, че са необходими подобрения на предоставената информация. Комисията отчита, че съществуват научни изследвания (4), които доказват високата способност за оцеляване на калкана, уловен в Черно море от кораби на държави извън ЕС, използващи хрилни мрежи. Тъй като въпросните изследвания се отнасят до същия морски басейн, същите видове и риболовни уреди като включените в изключението, поискано от България и Румъния, Комисията счита, че това изследване следва да бъде взето предвид за целите на изключението.

(6) Въз основа на научните доказателства и оценката на НТИКР изключението въз основа на способността за оцеляване, разрешено съгласно член 15, параграф 4, буква б) от Регламент (ЕС) № 1380/2013, следва да бъде включено в настоящия регламент за срок от една година.

(7) До 1 май 2022 г. съответните държави членки следва да представят допълнителни данни относно приблизителните оценки във връзка със способността на оцеляване при риболова на калкан с хрилни мрежи.

(8) Настоящият регламент следва да влезе в сила незабавно след публикуването му, тъй като предвидените в него мерки оказват пряко въздействие върху икономическите дейности и планирането на риболовния сезон на корабите на Съюза. В съответствие със съвместната препоръка и предвид графика, установен в член 15, параграф 1 от Регламент (ЕС) № 1380/2013, настоящият регламент следва да се прилага от 1 януари 2022 г.,

ПРИЕ НАСТОЯЩИЯ РЕГЛАМЕНТ:

Член 1 Изпълнение на задължението за разтоварване В съответствие с настоящия регламент задължението за разтоварване, предвидено в член 15, параграф 1 от Регламент (ЕС) № 1380/2013, се прилага в Черно море по отношение на риболовните дейности, насочени към улова на калкан (Psetta maxima) със закотвени дънни хрилни мрежи (код на риболовния уред (5) — GNS).

Член 2 Определение За целите на настоящия регламент „Черно море“ означава водите от географска подзона 29 на Генералната комисия по рибарство за Средиземно море (GFCM) съгласно определението в приложение I към Регламент (ЕС) № 1343/2011 на Европейския парламент и на Съвета (6).

Член 3 Изключение въз основа на способността за оцеляване 1. През 2022 г. изключението от предвиденото в член 15, параграф 4, буква б) от Регламент (ЕС) № 1380/2013 задължение за разтоварване за видовете, които според научните доказателства са с висок процент на оцеляване, се прилага по отношение на калкана (Psetta maxima), който се лови със закотвени дънни хрилни мрежи (GNS) в Черно море. 2. Калканът (Psetta maxima), уловен при обстоятелствата, посочени в параграф 1, се освобождава незабавно в зоната, в която е бил уловен. 3. До 1 май 2022 г. държавите членки с пряк управленски интерес по отношение на риболова на калкан в Черно море представят на Комисията допълнителни данни относно приблизителните оценки във връзка със способността на оцеляване при риболова на калкан с хрилни мрежи, както и друга релевантна научна информация в подкрепа на изключението, предвидено в параграф 1. НТИКР изготвя оценка на тези данни най-късно до 31 юли 2022 г.

Член 4 Настоящият регламент влиза в сила в деня след деня на публикуването му в Официален вестник на Европейския съюз. Той се прилага от 1 януари до 31 декември 2022 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 25 август 2021 година. За Комисията Председател Ursula VON DER LEYEN

(1) ОВ L 354, 28.12.2013 г., стр. 22.

(2) Делегиран регламент (ЕС) 2017/87 на Комисията от 20 октомври 2016 г. за установяване на план за премахване на изхвърлянето на улов на калкан в Черно море (ОВ L 14, 18.1.2017 г., стр. 9).

(3) Доклади на Научния, технически и икономически комитет по рибарство (НТИКР) — Оценка на съвместните препоръки във връзка със задължението за разтоварване (STECF-21-05), 2021 г. Служба за публикации на Европейския съюз, Люксембург. На разположение на адрес: https://stecf.jrc.ec.europa.eu/documents/43805/2537709/STECF+PLEN+19-02.pdf

(4) Basaran, F. и N. Samsun, 2004 г., Survival rates of Black Sea Turbot (Psetta maxima maeotica, L. 1758) broodstock captured by gill nets from different depths and their adaptation culture conditions, Aquaculture International 12: стр. 321—331, 2004 г.; Giragosov, V. и A. Nikolayevna Khanaychenko, 2012 г., The State-of-Art of the Black Sea Turbot Spawning Population off Crimea (1998—2010), Turkish Journal of Fisheries and Aquatic Sciences, септември 2012 г., DOI: 10.4194/1303-2712-v12_2_25; Samsun, N. и F. Kalayci, 2005 г., Survival Rates of Black Sea Turbot (Scophthalmus maeoticus Pallas, 1811), Captured by Bottom Turbot Gillnets in Different Depths and Fishing, Seasons Between 1999 and 2004, Turkish Journal of Fisheries and Aquatic Sciences 5: стр. 57—62 (2005 г.).

(5) Кодовете на риболовните уреди, използвани в настоящия регламент, се отнасят до кодовете от приложение XI към Регламент за изпълнение (ЕС) № 404/2011 на Комисията за определяне на подробни правила за прилагането на Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството (ОВ L 112, 30.4.2011 г., стр. 1). По отношение на корабите, чиято обща дължина е по-малка от 10 метра, кодовете на риболовните уреди, използвани в таблицата, се отнасят до кодовете по класификацията на риболовните уреди на ФАО.

(6) Регламент (ЕС) № 1343/2011 на Европейския парламент и на Съвета от 13 декември 2011 г. относно определени разпоредби за риболова в зоната по Споразумението за GFCM (Генералната комисия по рибарство в Средиземно море) и за изменение на Регламент (ЕО) № 1967/2006 на Съвета относно мерките за управление на устойчивата експлоатация на рибните ресурси в Средиземно море (ОВ L 347, 30.12.2011 г., стр. 44).